b'\n_START_ARTICLE_\nEvtanazija\n_START_PARAGRAPH_\nEvtanazija je medicinska pomo\xc4\x8d pri umiranju ali medicinska pomo\xc4\x8d pri samomoru. Evtanazija pomeni, da nekdo (po navadi zdravnik) pomaga umreti nekomu drugemu s smrtonosno injekcijo ali s strupom ali preprosto tako, da izklopi naprave, ki ohranjajo pri \xc5\xbeivljenju bolnika.\n_START_SECTION_\nRazlikovanje med aktivnim in pasivnim ravnanjem\n_START_PARAGRAPH_\nRazlikovanje med aktivno in pasivno evtanazijo je postalo pomembno pri opredeljevanju in tudi pri opravi\xc4\x8devanju. Gre za razliko med\xc2\xa0\xc2\xbbdopustiti\xc2\xab\xc2\xa0in\xc2\xa0\xc2\xbbstoriti\xc2\xab._NEWLINE_a) Aktivna evtanazija: pod aktivno evtanazijo razumemo nekak\xc5\xa1no izrecno dejanje, namenjeno usmrtitvi bolnika; na primer s tem, da mu damo smrtonosno injekcijo kalijevega klorida_NEWLINE_b) Pasivna evtanazija: pasivna evtanazija pomeni, da se odre\xc4\x8demo vsaki dejavnosti, ki bi bolnika obdr\xc5\xbeala pri \xc5\xbeivljenju. Pri pasivni evtanaziji zadr\xc5\xbeimo zdravljenje ali druge \xc5\xbeivljenje ohranjujo\xc4\x8de terapije oz. zavrnemo operacijo in tako naprej, ter pustimo bolnika umreti\xc2\xa0\xc2\xbbnaravno\xc2\xab, za posledicami bolezni, ki jih ima.\n_START_SECTION_\nRazlikovanje med posrednim in neposrednim ravnanjem\n_START_PARAGRAPH_\nRazlikovanje med storitvijo in opustitvijo (aktivna-pasivna evtanazija) je osredoto\xc4\x8deni na dejanje. Razlikovanje med posrednim in neposrednim ravnanjem pa na dejavno osebo, na njeno odlo\xc4\x8denost in odlo\xc4\x8ditev._NEWLINE_a) Neposredna (direktna) evtanazija: \xc4\x8de zdravnik neposredno ho\xc4\x8de pacientovo smrt, je to neposredna evtanazija._NEWLINE_b) Posredna (indirektna) evtanazija: \xc4\x8de pa smrt pacienta zdravnik le dopu\xc5\xa1\xc4\x8da, kot posledico paliativne terapije, pa je evtanazija posredna.'